VSL sodba I Kp 1207/99
Sodna praksa višjih sodišč, 1999-12-15

Obdolženec je romunski begunec, ki je ilegalno prišel v Slovenijo in bil namenjen v Italijo, po prihodu v Slovenijo je zaradi utrujenosti neupravičeno vstopil v tuje zaprte prostore in v baraki prespal. Te osebne okoliščine, v katerih je bilo dejanje storjeno, motiv ter minimalna škoda, ki jo je obdolženec povzročil, ko je s silo telesa odprl lesena vrata, pa so po oceni sodišča druge stopnje takšne, ki dajejo obdolženčevemu ravnanju značaj dejanja majhnega pomena.

Ob reševanju pritožbe pomočnika državnega tožilca se izpodbijana sodba po uradni dolžnosti spremeni tako, da se obdolženec iz razloga po 1. točki 358. člena ZKP v zvezi s členom 14 KZ o p r o s t i o b t o ž b e , da je neupravičeno vstopil v tuje zaprte prostore s tem, da je dne 5.9.1999 dopoldne na P... s silo telesa odrinil zaklenjena vrata barake s poslovnimi prostori last A... in brez dovoljenja vstopil v notranjost in v baraki prespal, s čemer naj bi storil kaznivo dejanje kršitve nedotakljivosti stanovanja po členu 152/I KZ.

Na podlagi člena 96/I ZKP bremene stroški kazenskega postopka iz 1. do 5. točke drugega odstavka 92. člena ZKP, potrebni izdatki obdolženca in potrebni izdatki ter nagrada njegovega zagovornika proračun.

Z uvodoma navedeno sodbo je sodišče prve stopnje obdolženca spoznalo za krivega kaznivega dejanja kršitve nedotakljivosti stanovanja po členu 152/I KZ, mu izreklo pogojno obsodbo in v njej določilo kazen dva meseca zapora s preizkusno dobo enega leta. Obdolžencu je na podlagi člena 40 KZ izreklo tudi stransko kazen izgona tujca iz RS Slovenije za čas enega leta.

Proti sodbi je pomočnik okrožnega državnega tožilca vložil pritožbo zaradi odločbe o kazenski sankciji in predlagal spremembo sodbe tako, da se obdolžencu izreče "strožja kazenska sankcija" in podaljša čas trajanja stranske kazni.

Višji državni tožilec je na podlagi drugega odstavka 445. člena ZKP predlagal delno ugoditev pritožbi tako, da se čas trajanja izrečene stranske kazni podaljša.

Ob reševanju pritožbe pomočnika državnega tožilca je sodišče druge stopnje pri preizkusu sodbe po uradni dolžnosti (člen 383/I ZKP) ugotovilo, da je bil v škodo obdolženca kršen kazenski zakon.

Iz razlogov sodbe sodišča prve stopnje izhaja, da je obdolženec romunski begunec, ki je ilegalno prišel v Slovenijo in bil namenjen v Italijo, da bi si tam poiskal zaposlitev in lažje preživljal svojo družino, po prihodu v Slovenijo zaradi utrujenosti neupravičeno vstopil v tuje zaprte prostore in v baraki last A... prespal. Te osebne okoliščine, v katerih je bilo dejanje storjeno, motiv storitve ter minimalna škoda, ki jo je obdolženec povzročil, ko je s silo telesa odprl lesena vrata, pa so po oceni sodišča druge stopnje takšne, ki dajejo obdolženčevemu ravnanju, ki ima sicer vse znake kaznivega dejanja kršitve nedotakljivosti stanovanja po členu 152/I KZ, značaj dejanja majhnega pomena. Zato je ravnalo po pooblastilu prvega odstavka 394. člena ZKP ter izpodbijano sodbo spremenilo tako, da je obdolženca iz razloga po 1. točki 358. člena ZKP obdolženca oprostilo obtožbe.

Izrek o stroških kazenskega postopka temleji na določilu člena 98/I v zvezi s členom 96/I ZKP.

KZ člen 14,  152,  152/1,  14,  152,  152/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.